2017. gada 28. februārī Noteikumi Nr. 119

Rīgā (prot. Nr. 10  2. §)

**Kārtība, kādā pieņem lēmumu par to, vai piekļuve dabasgāzes krātuvēm ir tehniski un ekonomiski pamatota**

Izdoti saskaņā ar

[Enerģētikas likuma](http://likumi.lv/ta/id/49833-energetikas-likums) [44. panta](http://likumi.lv/ta/id/49833-energetikas-likums#p42.1) otro daļu

un Brīvas pakalpojumu sniegšanas likuma 14. panta otro daļu

1. Noteikumi nosaka kārtību, kādā novērtē un pieņem lēmumu par to, vai piekļuve dabasgāzes krātuvēm (turpmāk – krātuve) (izņemot Inčukalna pazemes gāzes krātuvi) ir tehniski un ekonomiski pamatota, lai nodrošinātu efektīvu piekļuvi sistēmai lietotāju apgādes vajadzībām un palīgpakalpojumu saņemšanu.
2. Piekļuve krātuvei ir tehniski un ekonomiski pamatota, ja vienlaikus ir spēkā šādi nosacījumi:
   1. krātuves tilpums, kas paredzēts dabasgāzes uzglabāšanai, ir lielāks par 20 tūkstošiem kubikmetru (m3);
   2. krātuvei ir plānots savienojums ar dabasgāzes pārvades sistēmu;
   3. krātuvē uzglabājamā dabasgāze paredzēta tirdzniecībai.
3. Ja persona Latvijas Republikas teritorijā vēlas būvēt krātuvi, tā iesniedz Ekonomikas ministrijā (turpmāk – ministrija) iesniegumu lēmuma saņemšanai par to, vai piekļuve krātuvei ir tehniski un ekonomiski pamatota (turpmāk – iesniegums) (pielikums).
4. Ja šo noteikumu 3. punktā minētā persona 10 darbdienu laikā pēc iesnieguma iesniegšanas ministrijā nav saņēmusi atbildi, uzskatāms, ka ir pieņemts lēmums par to, ka piekļuve dabasgāzes krātuvei ir tehniski un ekonomiski pamatota.
5. Ministrijas lēmumu var apstrīdēt Administratīvā procesa likumā noteiktajā kārtībā.

6. Noteikumi stājas spēkā 2017. gada 3. aprīlī.

Ministru prezidents Māris Kučinskis

Ministru prezidenta biedra,

ekonomikas ministra vietā –

izglītības un zinātnes ministrs Kārlis Šadurskis